Kohtuasi C‑41/15

Gerard Dowling jt

versus

Minister for Finance

(eelotsusetaotlus, milles esitas High Court (Iirimaa))

Määrus nr 407/2010/EL – Euroopa finantsstabiilsusmehhanism – Rakendusotsus 2011/77/EL – Euroopa Liidu finantsabi Iirimaale – Siseriiklike pankade rekapitaliseerimine – Äriühinguõigus – Teine direktiiv 77/91/EMÜ – Artiklid 8, 25 ja 29 – Panga rekapitaliseerimine ettekirjutust sisaldava kohtumääruse alusel – Äriühingu aktsiakapitali suurendamine ilma üldkoosoleku otsuseta ja emiteeritavaid aktsiaid olemasolevatele aktsionäridele eelisjärjekorras pakkumata – Uute aktsiate emiteerimine nende nimiväärtusest madalama hinnaga

Kokkuvõte – Euroopa Kohtu (suurkoda) 8. novembri 2016. aasta otsus

Isikute vaba liikumine – Asutamisvabadus – Äriühingud – Direktiiv 77/91 – Aktsiaseltsi aktsiakapitali muutmine – Sellise panga rekapitaliseerimine ettekirjutust sisaldava kohtumääruse alusel, mille maksejõuetus ohustab liidu finantsstabiilsust – Äriühingu aktsiakapitali suurendamine ilma üldkoosoleku otsuseta ja emiteeritavaid aktsiaid olemasolevatele aktsionäridele eelisjärjekorras pakkumata – Lubatavus

(Nõukogu direktiiv 77/91, põhjendus 2, artikli 8 lõige 1 ning artiklid 25 ja 29)

Nõukogu teise direktiivi 77/91 (tagatiste kooskõlastamise kohta, mida liikmesriigid äriühingu liikmete ja kolmandate isikute huvide kaitseks [ELTL artikli 54 teises lõigus] tähendatud äriühingutelt nõuavad seoses aktsiaseltside asutamise ning nende kapitali säilitamise ja muutmisega, et muuta sellised tagatised võrdväärseteks) artikli 8 lõiget 1 ning artikleid 25 ja 29 tuleb tõlgendada nii, et nendega ei ole vastuolus meede, nagu on ettekirjutust sisaldav kohtumäärus, mis on antud liidu finantsstabiilsust ohustava tõsise häire korral liikmesriigi majandus- ja finantssüsteemis ning mis toob endaga kaasa aktsiaseltsi üldkoosoleku nõusolekuta selle äriühingu kapitali suurendamise, mille käigus emiteeritakse uusi aktsiaid nimiväärtusest madalama hinnaga ega anta olemasolevatele aktsionäridele aktsiate märkimise eesõigust.

Teise direktiivi eesmärk põhjenduse 2 kohaselt on nimelt kindlustada võrdväärse kaitse alammäär nii aktsiaseltsi aktsionäridele kui ka võlausaldajatele. Selle direktiiviga ette nähtud meetmed, mis puudutavad äriühingute asutamist ning kapitali säilitamist, suurendamist või vähendamist, tagavad vastava kaitse äriühingu organite võetud aktide vastu ja puudutavad seega nende tavapärast toimimist. Ettekirjutust sisaldav kohtumäärus ei kujuta endast mitte aktsiaseltsi tavapärase toimimise raames tema organi võetud akti, vaid siseriiklike ametivõimude erakorralist meedet, mille eesmärk on vältida äriühingu kapitali suurendamise abil selle maksejõuetust, mis võib ohustada liidu finantsstabiilsust. Kaitse, mida teine direktiiv aktsiaseltsi aktsionäridele ja võlausaldajatele pakub äriühingu kapitaliga seoses, ei hõlma sellist siseriiklikku meedet, mis võetakse liikmesriigi majanduse ja finantssüsteemi tõsise häire korral ning millega soovitakse kõrvaldada asjaomase äriühingu omakapitali puudujäägist põhjustatud süsteemne oht liidu finantsstabiilsusele.

Teise direktiiviga ei ole seega vastuolus aktsiaseltsi kapitali puudutav erakorraline meede nagu ettekirjutust sisaldav kohtumäärus, mille siseriiklik asutus on tõsise häire esinemisel mõne liikmesriigi majandus- ja finantssüsteemis andnud selle äriühingu üldkoosoleku nõusolekuta ning eesmärgiga vältida ohtu kogu süsteemile ja tagada liidu finantsstabiilisus.

(vt 49–51, 55 ja resolutsioon)